open-index/open-wikipedia-markdown huggingface dataset:
பூஜா கெலாட்டு

**பூஜா கெலாட்டு** (*Pooja Gehlot*) இந்தியாவைச் சேர்ந்த ஒரு  மல்யுத்த வீரராவார். 1997 ஆம் ஆண்டு மார்ச்சு மாதம் 15 ஆம் தேதி புதுதில்லியில் இவர் பிறந்தார். 50கிலோ மற்றும் 53 கிலோ எடை பிரிவுகளில் கட்டற்ற முறை மல்யுத்தப் போட்டிகளில் இவர் பங்கேற்று விளையாடுகிறார்.
பல்கேரியாவின் புடாபெசுட்டு நகரில் நடைபெற்ற 23 வயதுக்கு உட்பட்டோர்களுக்கான உலக மல்யுத்த சாம்பியன் பட்டப் போட்டியில் வெள்ளிப் பதக்கம் வென்றுள்ளார். தோள்பட்டை காயம் காரணமாக இரண்டு ஆண்டுகள் எந்த போட்டியிலும் கலந்து கொள்ளாமல் ஓய்வில் இருந்தார் என்பது குறிப்பிடத்தக்கதாகும்.

## வாழ்க்கைக் குறிப்பு
பூஜா கெலாட்டு ஒரு கைப்பந்து வீரராக இருந்தார். உயரம் காரணமாக வேறு விளையாட்டுக்கு செல்லும்படி பணிக்கப்பட்டார். மாமா ஒரு மல்யுத்த வீரர் என்பதால் மல்யுத்தப் போட்டிக்காக இவரை ஊக்குவித்தார். 2010 ஆம் ஆண்டு  தில்லியில் நடைபெற்ற  பொதுநலவாய விளையாட்டுப் போட்டியில் பெண்கள் அணி பெற்ற  வெற்றியால் ஈர்க்கப்பட்டதால் பூஜாவும் மல்யுத்தத்தைத் தேர்ந்தெடுத்தார்.

## சாதனைகள்
# ராஞ்சி நகரில் 2015 ஆம் ஆண்டு நடைபெற்ற இளையோர் தேசியப் போட்டியில் பங்கேற்று  தங்கம் வென்றார்.

# 2017 ஆம் ஆண்டு தைவானில் நடந்த இளையோர் ஆசிய சாம்பியன் பட்டப் போட்டியில் முதலிடத்தை பிடித்தார்.

## மேற்கோள்கள்


பகுப்பு:1997 பிறப்புகள்
பகுப்பு:வாழும் மக்கள்
பகுப்பு:இந்திய விளையாட்டு வீரர்கள்
தத்தி தாவுது மனசு

**தத்தி தாவுது மனசு** (*Thathi Thavudhu Manasu*)  என்பது 2003-ஆம் ஆண்டு வெளியான இந்திய தமிழ் நாடகத் திரைப்படமாகும். அழகு ராஜசுந்தரம் எழுதி இயக்கிய இப்படத்தை கே. ரியாஸ் அகமது தயாரித்தார். இப்படத்தில்  சோனா, ஊர்வசி படேல், சிந்தூரி ஆகியோர் முக்கிய வேடங்களில் நடித்தனர், மும்தாஜ், வடிவேலு, கலாபவன் மணி ஆகியோரும் துணை வேடங்களில் நடித்தனர். இந்த படம் 19 திசம்பர் 2003 அன்று வெளியானது.

## நடிகர்கள்

* சோனா - மகாலட்சுமி
* ஊர்வசி படேல் - பூங்கொடி
* சிந்தூரி - அமுதாவாக
* கலாபவன் மணி - இராஜய்யா
* மும்தாஜ் - காவல் உதவி ஆணையர் ஆர்த்தி
* அபிநயசிறீ
* வடிவேலு - ஆய்வாளர் வைகைவேல்
* நிழல்கள் ரவி
* சுபாசினி
* பாத்திமா பாபு

## தயாரிப்பு
இயக்குனர்களான பாண்டியராஜன், விக்ரமன் ஆகியோரிடம்  பதினைந்து ஆண்டுகள் பணியாற்றி பயிற்சி பெற்ற அழகு ராஜசுந்தரம் இப்படத்தை இயக்கினார். இந்த படத்தை வி. கே. ரியாஸ் அகமது தயாரித்தார். இந்தப் படத்தின் கதையானது இரண்டு நிஜ வாழ்க்கை சம்பவங்களை அடிப்படையாகக் கொண்டது. அவை பட்டப்பகளில் ஒரு வழக்கறிஞர் கொல்லப்பட்டது,  40 நபர்கள் இறப்புக்குக் காரணமான ஒரு விபத்து போன்றவை ஆகும்.

## இசை

## மேற்கோள்கள்

## வெளி இணைப்புகள்
*
*
பகுப்பு:இந்தியத் தமிழ்த் திரைப்படங்கள்
பகுப்பு:தேவா இசையமைத்த திரைப்படங்கள்
பகுப்பு:இந்திய நாடகத் திரைப்படங்கள்
பகுப்பு:2003 தமிழ்த் திரைப்படங்கள்
ஜமுனா போரோ

**ஜமுனா போரோ** (Jamuna_Boro) என்பவர் ஓர் இந்திய குத்துச்சண்டை வீராங்கனை ஆவார்.  2019 ஆம் ஆண்டு உருசியாவில் நடந்த ஏஐபிஏ உலக குத்துச்சண்டை சாம்பியன் பட்டப் போட்டி ஆட்டத்தில் வெண்கலம் வென்றார். அதே வருடம் நடந்த இரண்டாவது இந்திய திறந்தநிலை பன்னாட்டு குத்துச்சண்டை போட்டியில் தங்கம் வென்றார். 23 ஆவது பன்னாட்டு குடியரசுத்தலைவர் கோப்பை குத்துச்சண்டை போட்டியிலும் முதன்மை வகித்தார். ( 3) அசாமைச் சேர்ந்த முதன்மை ஊடக துறையான பிரதிதின் இவருக்கு 2019 ஆம் ஆண்டில் சாதனையாளர் விருதினை வழங்கியது.

## வாழ்க்கை
போரோ அசாம் மாநிலம் சோனிட்பூர மாவட்டத்திலுள்ள தேகியாஜூலி அருகே பெல்சிரி என்ற கிராமத்தில் மே 7, 1997 இல் பிறந்தார். தனது 6 வயதில் தந்தையை இழந்த இவரை தாயார் தனியாக காய்கறி மற்றும் தேனீர் விற்று வளர்த்தார். இந்திய குத்துச்சண்டை வீராங்கனைகளில் இன்று சிறந்து விளங்கும் போரோ முதலில் ஒரு வுஷு விளையாட்டு வீராங்கனையாக தனது பயணத்தை தொடங்கினார்.  வுஷு விளையாட்டு வீரர்கள் பயிற்சியை கண்டபோது இவரக்கு ஆர்வம் ஏற்பட்டு இவரும் அந்த விளையாட்டுப் பயிற்சியை மேற்கொண்டார். ஜான் ஸ்மித் நார்சரி என்ற பயிற்சியாளரின் கீழ் பயிற்சி பெற்றார். பயிற்சியாளர் கௌஹாத்தியில் நடந்த ஆணையத்தின் தேர்வுக்கு இவரை அழைத்து சென்றார். அங்கு போரோ குத்துச்சண்டை பிரிவில் தேர்ச்சி பெற்று பயிற்சியில் ஈடுபட்டார்.

## சாதனைகள்

* 2010 ஆம் ஆண்டு ஈரோடு மாவட்டத்தில் நடந்த சப் ஜூனியர் தேசிய பெண்கள் குத்துச்சண்டை சாம்பியன்ஷிப்பில் 52 கிலோ எடை பிரிவில் தங்கம் வென்றார். அடுத்த ஆண்டு கோவையில் நடந்த அதே போட்டியில் தனது தங்கத்தை தக்க வைத்து கொண்டார்.
* போரோ தனது முதல் சர்வதேச பதக்கத்தை 2013 இல் செர்பியாவில் நடந்த இரண்டாவது நேஷன்ஸ் கப் சப்-ஜுனியர் பெண்கள் குத்துச்சண்டை போட்டியில் கைபற்றினார்.
* 2014 ஆம் ஆண்டில் உருசியாவில் நடந்த போட்டியில் தங்கமும், 2015ல் தாய்பேயில் நடந்த உலக இளைஞர் குத்துச்சண்டையில் 57 கிலோ எடை பிரிவில் வெண்கலமும் வென்றார்.
* வெண்கலம் : 2015 உலக இளைஞர் குத்துச் சண்டை போட்டி. தைபெய்
* 2018ல் செர்பியாவில் நடந்த பெல்கிரேட் குத்துசண்டை சாம்பியன்ஷிப்பில் போரோ வெள்ளி பதக்கம் வென்றார்.(6)
* அடுத்த ஆண்டும் கவுஹாதியில் நடந்த இரண்டாவது இந்திய சர்வதேச ஓபன் குத்துச்சண்டை போட்டியிலும் இந்தோனேசியாவின் 23 ஆம் பிரெசிடென்ட் கோப்பை சர்வதேச குத்துச்சண்டை போட்டியிலும் தங்க பதக்கம் வென்றார்.(2) அதே வருடம் ரஷ்யாவில் நடந்த உலக குத்துச்சண்டை சாம்பியன்ஷிப்பில் வெண்கலம் வென்றார்.( 4)
* அசாம் ரைபில்சில் பணியாற்றுகிறார் போரோ. அவரது ஒப்புதல்கள் மற்றும் வணிக நலன்களை IOS (infinity optimal solutions) என்ற விளையாட்டு மேலான்மை நிறுவனம் மேற்கொள்கிறது (8)
* வெண்கலம் 2019 உலகக் குத்துச் சண்டை சாம்பியன்ஷிப்,உலன்-உடே,ரஷ்ய
** தங்கம் 2019 இந்திய சர்வதேச ஓபன் குத்துச் சண்டை போட்டி,கௌஹாத்தி.
** தங்கம்: 2019 பிரசிடெண்ட் கப் சர்வதேச ஓபன் கேத்துச் சண்டை போட்டி,இந்தோனேஷியா.
** தங்கம்: 2013 நேஷன்ஸ் கப் சர்வதேச சப் ஜூனியர் குத்துச்சண்டை போட்டி,செர்பியா

## மேற்கோள்கள்


பகுப்பு:1997 பிறப்புகள்
பகுப்பு:வாழும் மக்கள்
பகுப்பு:இந்தியக் குத்துச்சண்டை வீரர்கள்
கே. வி. எல். பவானி குமாரி

**கே. வி. எல். பவானி குமாரி** (*KVL Pavani Kumari*)  இந்தியாவின் ஆந்திரப்பிரதேச மாநிலத்தைச் சேர்ந்த ஒரு பளுதூக்கும் வீராங்கனையாவார். 2003ஆம் ஆண்டு மார்ச்சு மாதம் 5ஆம் தேதி இவர் பிறந்தார்.

2020ஆம் ஆண்டு உசுபெகிசுதான் நாட்டின் தாசுகண்டு நகரில்  நடைபெற்ற ஆசிய இளைஞர் மற்றும் இளையோர் பளுதூக்கும் போட்டிகளில் இரண்டு வெள்ளிப் பதக்கங்களை பெற்றுள்ளார்.

## வாழ்க்கைக் குறிப்பு
விசாகப்பட்டினம் மாவட்டத்திலுள்ள கோத்தப்பள்ளி கிராமத்தில் ஓர் ஏழை விவசாயக் குடும்பத்தில் பவானி பிறந்தார். 2011ஆம் ஆண்டு  பவானிக்கு எட்டு வயதாக இருந்தபோது ஐதராபாத் நகரிலுள்ள தெலங்காணா விளையாட்டு அகாடமியில் பயிற்சியைத் தொடங்கினார். தொடக்கத்தில்  டி சீனிவாசன் என்பவர் பயிற்றுவித்தார். பின்னர் பி.மணிக்யல் ராவ்  பவானியின் பயிற்சியாளராகப் பொறுப்பேற்று இன்று வரை பயிற்சியினைத் தொடர்ந்து வருகிறார்.

## வெற்றிகள்

# 2020ஆம் ஆண்டு உசுபெகிசுதான் நாட்டின் தாசுகண்டு நகரில்  நடைபெற்ற ஆசிய இளைஞர் மற்றும் இளையோர் பளுதூக்கும் போட்டிகளில் முறையே 145 கிலோ, 239 கிலோ பளுவைத் தூக்கி இரண்டு வெள்ளிப் பதக்கங்களை வென்றார்.
# இந்தியாவின் பீகார் மாநிலத்திலுள்ள புத்தகயாவில் நடைபெற்ற 15வது துணை இளையோர் பெண்கள் மற்றும் ஆண்கள் பளுதூக்கும் போட்டியில் மொத்தமாக 145 கிலோ பளுவைத் தூக்கி தேசிய சாதனையுடன் தங்கப் பதக்கம் வென்றார்.

## மேற்கோள்கள்


பகுப்பு:2003 பிறப்புகள்
பகுப்பு:வாழும் மக்கள்
பகுப்பு:இந்தியப் பாரம் தூக்குதல் விளையாட்டு வீரர்கள்
தீக்சா தாகர்

**தீக்சா தாகர்** (*Diksha Dagar*) இந்தியாவைச் சேர்ந்த ஒரு தொழில்முறை குழிப்பந்தாட்ட வீராங்கனையாவார். இவர் 2000ஆம் ஆண்டு டிசம்பர் மாதம் 14 ஆம் தேதி பிறந்தார்.

காது கேளாத இவர் பல தொழில்சாரா குழிப்பந்து போட்டிகளிலும் பங்கேற்றுள்ளார். வளர்ந்து வரும் ஒந்திய தொழில்சாரா குழிப்பந்து வீரர்களில் ஒருவராக இவர் கருதப்படுகிறார். 2015ஆம் ஆண்டு நவம்பர் மாதம் முதல் இந்தியாவின் தொழில்சாரா குழிப்பந்து வீராங்கனைகள் பட்டியலில் இருந்தார். தீக்சா தாகர் 2017ஆம் ஆண்டில் நடைபெற்ற காது கேளாதோர் ஒலிம்பிக் போட்டியில் இந்தியாவைப் பிரதிநிதித்துவப்படுத்தி பெண்கள் தனிநபர் குழிப்பந்தாட்டப் போட்டியில் வெள்ளிப் பதக்கம் வென்றுள்ளார். 2018 ஆசிய விளையாட்டுப் போட்டிகளில் இந்தியாவைப் பிரதிநிதித்துவப்படுத்த தகுதி பெற்றார். 2019ஆம் ஆண்டு பெண்கள் ஐரோப்பிய சுற்றுப்பயணத்தை வென்ற அதிதி அசோக்கிற்குப் பிறகு தென்னாப்பிரிக்காவின் கேப் டவுனில் நடைபெற்ற தென்னாப்பிரிக்க மகளிர் கோப்பை குழிப்பந்து பட்டத்தை 18வயதில் வென்ற இளைய இந்தியப் பெண்மணி என்ற பெருமையை தீக்சா தாகர் பெற்றுள்ளார்.

## வாழ்க்கைக் குறிப்பு
தீக்சா 14 டிசம்பர் 2000 அன்று செவிப்புலன் பிரச்சினை கொண்டவராகப் பிறந்தார். ஆறு வயதிலிருந்தே செவிப்புலன் கருவிகளை காதில் அணியத் தொடங்கினார். சகோதரர் யோகேசு தாகருடன் சேர்ந்து ஏழு வயதிலிருந்தே குழிப்பந்தாட்டம் விளையாடத் தொடங்கினார். சகோதரர் யோகேசு தாகரும்ம் காது கேளாதவர் என்பது குறிப்பிடத்தக்கது. தந்தை நரிந்தர் தாகர் இவர்களைப் பயிற்றுவித்தார்.

## சாதனைகள்
# 2015 ஆம் ஆண்டு இந்தியாவில் நடைபெற்ற கிழக்கிந்திய பெண்கள் மற்றும் இளையோர் பால்டோ தொடரை வென்றார்.
# 2016 ஆம் ஆண்டில் சண்டிகர் பெண்கள் மற்றும் இளையோர் குழிப்பந்தாட்டப் போட்டி, பால்டோ தொடர் சாம்பியன் பட்டம், மேற்கு மற்றும் கிழக்கிந்தியப் பெண்கள் மற்றும் இளையோர் குழிபந்தாட்டப் போட்டி ஆகியவற்றை வென்றார். 18 வயதுக்கு உட்பட்டோருக்கான உலகத் தரவரிசையில் முதல் 500 பெண்கள் பட்டியலில் இடம் பெற்ற ஒரே இந்தியப் பெண் என்ற சிறப்பை 2016ஆம் ஆண்டு பெற்றார்
# 2017ஆம் ஆண்டில் தெலங்காணா பெண்கள் மற்றும் இளையோர் சாம்பியன் கோப்பை, வடக்கிந்திய பெண்கள் மற்றும் இளையோர் போட்டி மேற்கு இந்திய பெண்கள் மற்றும் இளையோர் போட்டி ஆகியவற்றை வென்றார்.
# 2018ஆம் ஆண்டு சிங்கப்பூர் பெண்கள் தொழில் சாரா திறந்த நிலை சாம்பியன் போட்டியை வென்றார்.

## மேற்கோள்கள்


பகுப்பு:2000 பிறப்புகள்
பகுப்பு:வாழும் மக்கள்
பகுப்பு:இந்தியக் குழிப்பந்தாட்ட வீரர்கள்
அயோத்தியா (2005 திரைப்படம்)

**அயோத்தியா** (*Ayodhya*) என்பது 2005 ஆம் ஆண்டு வெளியான  தமிழ் நாடகத் திரைப்படம் ஆகும். ஆர். ஜெயபிரகாஷ் எழுதி இயக்கி, தயாரித்த  இப்பபடத்தில் புதுமுகம் மோகன்குமார், ரமணா, ரேகா உன்னிகிருஷ்ணன், புதுமுகம் ராகினி நட்வானி ஆகியோர் முதன்மைப் பாத்திரங்களில் நடிக்க, மணிவண்ணன், ஜே. லிவிங்ஸ்டன், சரண்ராஜ், இளவரசு, சீதா, சரண்யா பொன்வண்ணன், மயில்சாமி, சிட்டி பாபு, டெல்லி குமார் ஆகியோர் துணைப் பாத்திரங்களில் நடித்துள்ளனர். இப்படத்திற்கு சபேஷ் முரளி இசை அமைத்துள்ளனர். படமானது 28.  சனவரி  2005 அன்று வெளியானது.

## நடிகர்கள்

*மோகன்குமார் - அமீர்
*இரமணா - சங்கர்
*ரேகா உன்னிகிருஷ்ணன் - அனு
*ராகினி நட்வானி - சரீனா
*மணிவண்ணன் - சபாபதி
*லிவிங்ஸ்டன் (நடிகர்) - உசேன் பாய்
*சரண்ராஜ் - சுந்தரம் பிள்ளை
*இளவரசு - வையாபுரி
*சீதா - சீதா
*சரண்யா பொன்வண்ணன் - ஜமீலா
*மயில்சாமி (நடிகர்) - குணா
*சிட்டி பாபு - அக்பர்
*டெல்லி குமார் - ஜமால் பாய்
* பாவா இலட்சுமணன் - தேவர்
*சுவாமிநாதன்
*தமிழ்ச்செல்வன்
*அமுதா கணேசன்
*சம்பத்ராஜ்
*சத்யா
*பெசண்ட் நகர் சங்கர்
*அபிநயசிறீ சிறப்புத் தோற்றத்தில்

## தயாரிப்பு
இயக்குநர் ஆர். ஜெயபிரகாஷ் விளக்கும்போது, "படத்தின் பெயரானது கதையில் நடக்கும் சிக்கலைக் குறிக்கிறது.  கிராமத்தில் வசிப்பவர்களுக்குள் கோயில் குறித்து எந்தவித சர்ச்சையும் இல்லை. வெளியாட்களால் மட்டுமே தொல்லை. இந்த ஊரில் அமைதியின்மையானது வெளி நபர்களாலே ஏற்படுகிறது. கிராமத்திலிருக்கும் இரண்டு காதல் பறவைகளுக்கும் இதே நிலைதான் ". புதுமுகம் மோகன்குமார், ரமணா, ரேகா உன்னிகிருஷ்ணன், புதுமுகம் ராகினி நட்வானி ஆகியோர் முக்கிய வேடங்களில் நடிக்க ஒப்பந்தம் செய்யப்பட்டனர். சபேஷ் முரளி இப்படத்திற்கு இசை அமைத்திருந்தனர்.  இரண்டு பாடல்கள் அயர்லாந்தில் படமாக்கப்பட்டன.

## இசை
திரைப்படத்தின் பின்னணி இசை, பாடல் இசை ஆகியவற்றை இசையமைப்பாளர் சபேஷ் முரளி அமைத்தனர். 3 திசம்பர் 2004 இல் வெளியிடப்பட்ட இசைப்பதிவில், நா. முத்துக்குமார், பா. விஜய், கலைகுமார் ஆகியோர் எழுதிய ஆறு பாடல்கள் இருந்தன.

## மேற்கோள்கள்

பகுப்பு:2005 தமிழ்த் திரைப்படங்கள்
பகுப்பு:இந்தியத் தமிழ்த் திரைப்படங்கள்
பகுப்பு:லிவிங்ஸ்டன் நடித்த திரைப்படங்கள்
பகுப்பு:மணிவண்ணன் நடித்த திரைப்படங்கள்
பகுப்பு:சரண்யா பொன்வண்ணன் நடித்த திரைப்படங்கள்
அபோ வௌவால்

பகுப்பு:பாலூட்டிகள்
**அபோ வௌவால்** (*Abo Bat*) (*கிளகோனிக்டெரிசு போயென்சிசு*) என்பது வெசுபெர்டிலியோனிடே குடும்பத்தில் உள்ள வெஸ்பர் வௌவால் ஆகும். இது மேற்கு ஆப்பிரிக்கா மற்றும் மத்திய ஆபிரிக்காவில் காணப்படுகிறது. இதன் வாழ்விடங்களாக மிதவெப்பமண்டல அல்லது வெப்பமண்டல வறண்ட காடு மற்றும் மிதவெப்பமண்டல அல்லது வெப்பமண்டல ஈரமான தாழ் நில காடுகளாகும்.

## வகைபிரித்தல் மற்றும் சொற்பிறப்பியல்
இதனை ஒரு புதிய சிற்றினமாக 1842இல் இங்கிலாந்து விலங்கியல் நிபுணர் ஜான் எட்வர்ட் கிரே விவரித்தார். கிரே இந்த சிற்றினத்தை *கெரிவவுலா* என்ற புதிய பேரினத்தில் *கெரிவுலா போயென்சிசு* என்ற சிற்றினப் பெயருடன் *வைத்தார்*. இதன் சிற்றினப்பெயரான "*போயென்சிஸ்*" என்பது "*போவைச்* சேர்ந்தது" எனப் பொருள்படும்.  பெர்னாண்டோ போவிலிருந்து இதன் ஹோலோவகை சேகரிக்கப்பட்டுள்ளது.

## விளக்கம்
இதன் உரோமங்கள் மஞ்சள்-சாம்பல் நிறத்தில் இருக்கும். 

## வரம்பு மற்றும் வாழ்விடம்
இது மேற்கு மற்றும் நடு ஆப்பிரிக்காவின் பல நாடுகளில் காணப்படுகிறது, இதில் பெனின், கமரூன், காங்கோ மக்களாட்சிக் குடியரசு, கோட் டிவார், எக்குவடோரியல் கினி, கானா, கினி, லைபீரியா, நைஜீரியா, செனிகல், சியரா லியோனி மற்றும் டோகோ ஆகியவை அடங்கும்.

## பாதுகாப்பு
இது தற்போது பன்னாட்டு இயற்கைப் பாதுகாப்புச் சங்கத்தால் தீவாய்ப்புக் கவலை குறைந்த இனமாக மதிப்பிடப்பட்டுள்ளது. ஏனெனில் இந்த வௌவால் மிகப் பெரிய புவியியல் வரம்பைக் கொண்டுள்ளது; மேலும் இதன் எண்ணிக்கையும் அதிக அளவில் காணப்படுவதோடு எண்ணிக்கையில் வீழ்ச்சி இருக்க வாய்ப்பில்லை.

## மேற்கோள்கள்
செவ்வாய் 2020

**செவ்வாய் 2020** (Mars 2020) என்பது ஐக்கிய அமெரிக்காவின் தேசிய வானூர்தியியல் மற்றும் விண்வெளி நிர்வாக அமைப்பின் செவ்வாய் புத்தாய்வுத் திட்டத்தின் செவ்வாய் தோரண தொலைநோக்குப் பணியாகும். இத்திட்டத்தில் பெர்சீவியரன்சு என்ற தரையுளவியும், இஞ்சினுவிட்டி உலங்கூர்தி என்ற ஆளற்ற உலங்கூர்தியும் அடங்கும். இந்தத் தரையுளவியானது 2020 சூலை 30 அன்று ஒ.ச.நே 11.50 மணியளவில் விண்ணில் ஏவப்பட்டது. இந்தத் தோரணம் 2021 ஆம் ஆண்டு பெப்ரவரி 18 ஆம் நாள் ஒ.ச.நே 20.55 மணியளவில் செவ்வாய் கோளின் ஜெசீரா விண்கல் வீழ் பள்ளத்தின் பகுதியில் தரையிறங்கியது.

செவ்வாய் 2020 திட்டத்தின் கீழான பெர்சீவியரன்சு தரையுளவியானது பண்டைய நுண்ணுயிர் வாழ்வின் அறிகுறிகளைத் தேடும், இந்த முயற்சி செவ்வாய் கோளின் கடந்தகால வாழ்விடத்தை ஆராய நாசாவின் தேடலை முன்னேற்றும். செவ்வாய் கோளின் பாறைகள் மற்றும் மண்ணின் முக்கிய மாதிரிகளை சேகரிக்க இந்த தோரணம் ஒரு துரப்பணியைக் கொண்டுள்ளது, பின்னர் அவற்றை எதிர்கால ஆய்வுக்காக முத்திரையிடப்பட்ட குழாய்களில் சேகரித்து வைக்கிறது. இந்த மாதிரிகள் விரிவான பகுப்பாய்விற்காக  மீண்டும் பூமிக்கு கொண்டு வரப்படும். பெர்சீவரென்சு தோரணம் செவ்வாய் கோளின் எதிர்கால மனித ஆய்வுக்கு வழி வகுக்க உதவும் தொழில்நுட்பங்களையும் சோதிக்கும்.

## மேற்கோள்கள்

பகுப்பு:அமெரிக்க விண்வெளித் திட்டங்கள்
பகுப்பு:செவ்வாய்த் திட்டங்கள்
இராசா இராம் யாதவ்

**இராசா இராம் யாதவ்** (*Raja Ram Yadav*)(பிறப்பு 4 ஜனவரி 1957) அலகாபாத் பல்கலைக்கழகத்தில் பணிபுரிந்த இயற்பியல் பேராசிரியரும், வீர் பகதூர் சிங் பூர்வஞ்சல் பல்கலைக்கழகத்தின் முன்னாள் துணைவேந்தரும் ஆவார்.

## கல்வி மற்றும் தொழில்
யாதவ் தனது பி.எஸ்சி, எம்.எஸ்சி. மற்றும் முனைவர் பட்ட கல்வியினை முறையே 1977, 1979 மற்றும் 1988ஆம் ஆண்டுகளில் அலகாபாத் பல்கலைக்கழகத்தில் பயின்றார். தன்னுடைய கல்விப் பணியினை 1992ஆம் ஆண்டில் மகாத்மா காந்தி சித்ரகூட் கிராமோதே விஸ்வவித்யாலயாவில் விரிவுரையாளராகத் தொடங்கினார். 1996இல் அலகாபாத் பல்கலைக்கழகத்தில் இணைப் பேராசிரியராகச் சேர்ந்து 2004இல் பேராசிரியரானார்.  2017ஆம் ஆண்டில் இவர் வீர் பகதூர் சிங் பூர்வஞ்சல் பல்கலைக்கழகத்தின் துணைவேந்தராக நியமிக்கப்பட்டார். இவர் 2020 வரை பணியாற்றினார்

## மேற்கோள்கள்

## வெளி இணைப்புகள்

* தகவல்
* தொகுதி

பகுப்பு:1957 பிறப்புகள்
பகுப்பு:வாழும் மக்கள்
சிவானி கட்டாரியா

**சிவானி கட்டாரியா** (*Shivani Kataria*) இந்தியாவைச் சேர்ந்த ஒரு நீச்சல் வீராங்கனையாவார். இவர் 1997ஆம் ஆன்டு செப்டம்பர் மாதம் 27 ஆம் தேதி பிறந்தார்.

பெண்கள் 200 மீட்டர் கட்டற்றவகை நீச்சல் போட்டிகளில் இந்தியாவுக்காக சிவானி பங்கேற்று வருகிறார். 2016ஆம் ஆண்டு நடைபெற்ற தெற்காசிய விளையாட்டுப் போட்டிகளில் பெண்கள் 200 மீட்டர் கட்டற்றவகை நீச்சல் பிரிவில் தங்கப் பதக்கம் பெற்றுள்ளார். இதைத் தவிர இவர் பல தேசிய சாதனைகளையும் நிகழ்த்தியுள்ளார்.

## வாழ்க்கைக் குறிப்பு
சிவானி அரியானாவில் உள்ள குருகிராமில் பிறந்து வளர்ந்தார். குருகிராமிலுள்ள டி.ஏ.வி. பொதுப் பள்ளியில் பயின்றார். பெற்றோரின் ஆதரவுடன் சிவானி தனது வீட்டிற்கு அருகிலுள்ள பாபா கேங்நாத் நீச்சல் குளத்தில் ஒரு கோடைக்கால முகாமில் 6வது வயதில் நீந்தத் தொடங்கினார். முதல் பயிற்சியாளர் திரு. யாதவின் வழிகாட்டலில் மாவட்ட அளவிலான போட்டிகளில் பங்கேற்கத் தொடங்கினார். குசராத்தில் நடைபெற்ற நடுவண் இடைநிலைக் கல்வி வாரியத்தின் பள்ளிகளுக்கான தேசியப் போட்டியில் வெண்கலப் பதக்கம் வென்றார்.  2012ஆம் ஆண்டு முதல் தொழில்முறை நீச்சல் வீரராக மாற முடிவு செய்தார்.  காலையில் இரண்டு மணிநேரமும், மாலை இரண்டு மணி நேரமும் பகலில் ஒரு மணிநேரமும் முக்கிய பயிற்சிகளுடன் தீவிரமாக நீந்தத் தொடங்கினார். 2015ஆம் ஆண்டில், தாய்லாந்தின் புக்கெட்டில் உள்ள தியான்புரா நீச்சல் முகாமில் ஓராண்டு பயிற்சி பெற்றார்.

## தொழில்முறை சாதனைகள்

* 2013ஆம் ஆண்டு நடைபெற்ற ஆசிய இளைஞர் சாம்பியன் பட்டப்போட்டியின்  200 மீட்டர் கட்டற்ற வகைப் போட்டியில் சிவானி ஆறாவது இடத்தைப் பிடித்தார்.
* 2016ஆம் ஆண்டு நடைபெற்ற தெற்காசிய விளையாட்டுப் போட்டிகளில் தங்கப்பதக்கம் வென்றார்.
* 2016ஆம் ஆண்டு நடைபெற்ற கோடைக்கால ஒலிம்பிக் போட்டிகளில் இந்தியாவின் சார்பாக பங்கேற்று நீந்தினார். 2004ஆம் ஆண்டுக்கு பின்னர் 12 ஆண்டுகள் கழித்து ஒலிம்பிக் நீச்சல் போட்டியில் கலந்து கொண்ட வீராங்கனை என்ற சிறப்பும் இவருக்கு உண்டு.

## மேற்கோள்கள்


பகுப்பு:1997 பிறப்புகள்
பகுப்பு:வாழும் மக்கள்
பகுப்பு:இந்திய நீச்சல் வீரர்கள்
ஜதி (திரைப்படம்)

**ஜாதி** (*Jathi *) என்பது 2005ஆம் ஆண்டு வெளியான இந்தியத் தமிழ் காதல் நாடகத் திரைப்படம் ஆகும். ஆர். விஜயராகவா இயக்கிய இப்படத்தில் புதுமுகம் சத்யா, சுஜிதா ஆகியோர் முக்கிய கதாபாத்திரங்களில் நடித்தனர், நிழல்கள் ரவி, சீதா, ராஜீவ், அம்பிகா, அபிநயசிறீ, அஜய் ரத்னம், அழகு, ரஜினி நிவேதா ஆகியோர் துணை வேடங்களில் நடித்துள்ளனர். திரைப்படத்தை பி. சித்திரைத் செல்வன், கே. எஸ். ராதா ஆகியோர் தயாரித்தனர். அக்னி கலைவாணி இசையமைத்தார். படம் 18 மார்ச் 2005  இல் வெளியானது 

## நடிகர்கள்

*சத்யா சிவாவாக
*சுஜிதா கவிதாவாக
*நிழல்கள் ரவி சிவாவின் தந்தை தீனதயாளனாக
*சீதா கவிதாவின் தாயாக
*ராஜீவ் நெடுமாறனாக
*அம்பிகா சிவாவின் தாயாக
*அபிநயசிறீ பிரியாவாக
*அஜய் ரத்னம் காவல் ஆய்வாளராக
*அழகு பிரியாவின் தந்தையாக
*ரஜினி நிவேதா பிரியாவின் தாயாக
*சரத் பரத்தாக
*இராஜா
*குரு
*அஜய்
*சஞ்சித்
*கோபி கோபியாக
*வைசாக் ரவி
*புவண்
*ஜெய்
*லேகாசிறீ சிறப்புத் தோற்றத்தில்

## தயாரிப்பு
*செவன் ஹார்ஸ்* பதாகையின் கீழ் தயாரிக்கபட்ட  ஜதி படத்தின் வழியாக ஆர். விஜயராகவா இயக்குநராக அறிமுகமானார். நடன நடன இயக்குநர் கலா நடத்தும் நடிப்புப் பள்ளியில் படித்து வெளிவந்த சத்யா முதன்மை  ஆண் கதாபாத்திரத்தில் நடிக்க தேர்வு செய்யப்பட்டார். அவரது காதலியாக நடிக்க சுஜிதா  தேர்வு செய்யப்பட்டார். அம்பிகா, சீதா, நிழல்கள் ரவி, அழகு, ராஜீவ், அஜய் ரத்னம் ஆகியோர் பிற பாத்திரங்களில் நடிக்க தேர்வுசெய்யபட்டனர். இப்படத்தில் இசையமைப்பாளராக அக்னி கலைவாணி அறிமுகமாகியுள்ளார். டி. ராஜன் கலை இயக்கம் மேற்கொள்ள, எஸ். அஷோக் மேத்தா படத்தொகுப்பையும், சூப்பர் சுப்பராயன் சண்டைக் காட்சிகளை வடிவமைத்தார். அயர்லாந்து,  ராஜஸ்தானில் இரண்டு பாடல்கள் படமாக்ககபட்டன. படம் குறித்து பேசிய திரைப்பட இயக்குநர், “நாயகனின் தாய்க்கு இசை மீது ஆர்வம் உண்டு, எனவே அதற்கு பொருத்தமாக படத்தின் பெயர் உள்ளது. இது ஒரு காதல் கதை, இதில் ஒரு சிறிய தவறு பனிப்பந்து உருண்டு பெரியதாக மாறுவதுபோல ஒரு பெரிய சிக்கலாக மாறுகிறது ".

## இசை
திரைப்படத்திற்கான இசையை திரைப்பட இசையமைப்பாளர் அக்னி கலைவாணி அமைத்தார். 17 திசம்பர் 2004 இல் வெளியிடப்பட்ட இசைப்பதிவில் 11 பாடல்கள் உள்ளன.

## குறிப்புகள்

பகுப்பு:இந்தியத் தமிழ்த் திரைப்படங்கள்
பகுப்பு:2005 தமிழ்த் திரைப்படங்கள்
பகுப்பு:நிழல்கள் ரவி நடித்த திரைப்படங்கள்
பகுப்பு:அம்பிகா நடித்த திரைப்படங்கள்
நீலிமா ஷேக்

**நீலிமா ஷேக்** (Nilima Sheikh) (பிறப்பு: நவம்பர் 18, 1945, புது தில்லி)  இந்தியாவின் வடோதராவைத் தளமாகக் கொண்ட ஒரு காட்சி கலைஞராவார். 80களின் நடுப்பகுதியிலிருந்து, இவர் இந்தியாவில் பாரம்பரிய கலை வடிவங்களைப் பற்றி விரிவான ஆராய்ச்சிகளை மேற்கொண்டிருகிறார். பாரம்பரிய ஓவியர்களின் நடைமுறையின் நீடித்த தன்மைக்காக வாதிட்டார். மேலும் பலவிதமான காட்சி மற்றும் இலக்கிய ஆதாரங்களை தனது படைப்புகளில் பயன்படுத்தினார். இவரது பணி இடப்பெயர்வு, ஏக்கம், வரலாற்று பரம்பரை, பாரம்பரியம், வகுப்புவாத வன்முறை மற்றும் பெண்மையுடன் தொடர்புடைய கருத்துக்கள் ஆகியவற்றில் கவனம் செலுத்துகிறது. இவர் காகிதம், ஓவியம், நிறுவல், பெரிய சுருள்கள், அரஙக வடிவமைப்புகள் மற்றும் குழந்தைகளின் புத்தகங்களுக்கான விளக்கப்படங்களைப் பயன்படுத்துகிறார். இவர் 1969ஆம் ஆண்டில் தனது படைப்புகளை காட்சிப்படுத்தத் தொடங்கினார். மேலும், ஏராளமான குழு கண்காட்சிகளிலும் பங்கேற்றார். மிக சமீபத்தில் 2017 இல் ஏதென்ஸ் நகரிலும், காசெல் நகரிலும் காட்சிபடுத்தப்பட்ட ஆவணப்படம் 14 ஆகும் . இவரது முதல் அருங்காட்சியக கண்காட்சியை தி ஆர்ட் இன்ஸ்டிடியூட் ஆப் சிகாகோ 2014 இல் ஏற்பாடு செய்தது.

## கல்வி
இவர், 1962க்கும் 1965க்கும் இடையில் தில்லி பல்கலைக்கழகத்தில் வரலாற்றைப் படித்தார். மேலும் 1971 ஆம் ஆண்டில் வடோதரா மகாராஜா சயாஜிராவ் பல்கலைக்கழகத்தின் நுண்கலை பீடத்திலிருந்து நுண்கலையில் தனது முதுகலைப் பட்டத்தினைப் பெற்றார். கன்வால் கிருஷ்ணா, தேவயானி கிருஷ்ணா, கே. ஜி. சுப்ரமணியன் போன்ற கலைஞர்களால் இவர் ஈர்க்கப்பட்டார். மேலும் பழைய சாந்திநிகேதன் சோதனை, கலை வரலாற்றில் பரோடாவின் மதிப்பு மற்றும் வரலாற்றில் இவரது முந்தைய கல்வி ஆகியவை முக்கிய தாக்கங்களாக இருந்தன.

முதலில் மேற்கத்திய பாணியிலான எண்ணெய் ஓவியத்தில் பயிற்சி பெற்ற இவர், பின்னர் ஆசியாவில் ஓவியம் குறித்த வரலாற்று மரபுகளில் ஆர்வம் காட்டியதால் சுயமாக கற்பிக்கப்பட்ட மினியேச்சர் ஓவியராக மாறினார். நவீன காலத்திற்கு முந்தைய ராஜ்புத் மற்றும் முகலாய அரசவை ஓவியங்கள், குறிப்பாக பிச்வாய் மற்றும் தங்கா ஓவியங்கள் போன்ற பாரம்பரிய டெம்பரா ஓவியங்களால் தான் ஈர்க்கப்பட்டதாகக் கூறியுள்ளார்.

## ஆராய்ச்சியும் படைப்புகளும்
1980களின் நடுப்பகுதிகளில் பாரம்பரிய கலை வடிவங்களை, குறிப்பாக நாத்வாராவின் பிச்வாய் ஓவியங்களை ஆவணப்படுத்த இவர் ஒரு கூட்டுறவைப் பெற்றார். இந்தக்கலை வடிவங்களின் உருவங்களின் வரைபடங்களை இவர் உருவாக்கினார். அவை பயன்படுத்தும் கருவிகள் மற்றும் முறைகளை ஆவணப்படுத்தினார். மேலும் இந்த கலை வடிவங்களைப் பாதுகாப்பதற்கான ஆதரவைக் கேட்க கலாச்சார பாரம்பரியம் தொடர்பான அமைப்புகளுடன் ஒருங்கிணைந்து பணியாற்றினார்.

2002இல் குசராத் கலவரத்திற்குப் பிறகு தான் அனுபவித்த மனக் கொந்தளிப்புக்குப் பிறகு, காஷ்மீர் கவிஞர் ஆகா ஷாஹித் அலியின் ஆத்மாவைத் தூண்டும் கவிதை வரிகளை வலியால் நிரம்பிய ஒரு நீண்டகால கலைத் திட்டத்தை இவர் மேற்கொண்டார். தனது படைப்புகளில் மத ரீதியான, ஆனால் இயற்கையான கலை வரலாற்று ரீதியான குறிப்புகளைக் குறிப்பிடமாட்டார். இது வரலாற்றின் ஒரு பகுதியாகும், இது பாரம்பரியம் அல்லது புராணக் கதைகளாகும். உண்மையில் இது வரலாறு, ஒருவரின் கடந்த காலத்தின் ஒரு பகுதி, இது வெறும் மேற்கத்திய கலை வரலாறு அல்ல என்று இவர் விளக்குகிறார்.

## மேலும் படிக்க
* Sheikh, Nilima (2017).*Terrain: Carrying Across, Leaving Behind*. Chemould Prescott Road and Gallery Espace Art Pvt.  
* Sangari, Kumkum (2013). *Trace Retrace*. Tulika Books. 
* Chadwick, Whitney (2012). *Woman, Art and Society: Fifth Edition*. Thames & Hudson Inc. 
## மேற்கோள்கள்

பகுப்பு:இந்தியப் பெண் ஓவியர்கள்
பகுப்பு:வாழும் மக்கள்
பகுப்பு:1954 பிறப்புகள்
சந்திராவதி (கவிஞர்)

**சந்திராவதி** (Chandravati) ஒரு இடைக்கால வங்காளக் கவிஞரான இவர், வங்காள மொழியின் முதல் பெண் கவிஞராக பரவலாகக் கருதப்பட்டார். பெண்களை மையமாகக் கொண்ட காவியமான இராமாயணத்திற்காக இவர் மிகவும் பிரபலமானவர். இவரின் துயரமான காதல் விவகாரம், தூய்மையான காதல், இவரது இரக்கமற்ற முயற்சி அனைத்தும் இவரை வாழ்க்கையிலும் எழுத்திலும் ஈர்த்த காரணிகளாகும். நீண்ட காலமாக, இவரது பெயர் வெளிபடுத்தப்படவில்லை. ஆனால் கிராமப்புறங்களில் இவரது புகழ் மகத்தானது. இவரது பாடல்களை மேமன் சிங் மாவட்டத்தில் உள்ள படகு வீரர்கள் இன்னும் மறக்காமல் இருக்கின்றனர். வங்காளத்தில் இவரது பாடல்கள் அரிசனர்களின் பண்டிகைகளில் கொண்டாடப்படுகின்றன. சந்திரவதி பாடல்கள் இல்லாமல் வங்காள திருமணங்கள் கொண்டாடப்படுவதில்லை என்பது இவரது பிரபலத்தை குறிக்கிறது.

## ஆரம்ப கால வாழ்க்கை
இவர், தற்போதைய வங்காளதேசத்தின் டாக்கா கோட்டத்தில் அமைந்துள்ள கிசோர்கஞ்சில் புலேஷோரி ஆற்றின் கரையில் உள்ள பதூரி கிராமத்தில் ஏறக்குறைய 1550 ஆம் ஆண்டில் திஜ்-பன்சிதாசு பட்டாச்சார்யாவுக்கு பிறந்தார். பன்சிதாஸ் மானசா தேவியின் பாடல்களுக்கு இசையமைப்பாளராக இருந்தார். சம்பரு சந்திர மொஹந்தாவின் கூற்றுப்படி, இவர் மானசா மங்கலின் இசையமைப்பாளர்களில் ஒருவராகவும் இருந்தார்.

## இலக்கியப் படைப்புகள்
சந்திராவதி, வங்காள மொழியில் இராமாயணத்தை இயற்றிய இந்திய துணைக் கண்டத்தைச் சேர்ந்த முதல் பெண்ணாவார். இவர் மாலுவா மற்றும் தோஷ்ஷோ கேனாராம் என்பதையும் இயற்றியுள்ளார். இவர் சீதையின் பார்வையில் இருந்து இராமாயணத்தை விவரித்து இராமரை விமர்சித்தார். இது ஒரு பெண்ணின் பார்வையில் சொல்லப்பட்ட ஒரு கதையாகும். இது ஆண்பால் வீரத்தை கொண்டாடுவதற்கு பதிலாக, ஆண்களின் கர்வத்தில் சிக்கிய பெண்களின் துன்பத்தை புலம்புகிறது. இருப்பினும் இவரால் தனது பணியை முடிக்க முடியவில்லை.

## மேற்கோள்கள்

பகுப்பு:1600 இறப்புகள்
பகுப்பு:1550 பிறப்புகள்
பகுப்பு:பெண் கவிஞர்கள்
இரகி சீவன் சர்னோபட்டு

**இரகி சீவன் சர்னோபட்டு ** (*Rahi Jeevan Sarnobat*) ஓர் இந்திய துப்பாக்கி சுடும் வீராங்கனையாவார். இவர் 1990ஆம் ஆண்டு அக்டோபர் மாதம் 30ஆம் தேதி பிறந்தார். 25 மீட்டர் கைத்துப்பாக்கிச் சுடும் போட்டிகளில் பங்கேற்று வருகிறார்.

2013 மற்றும் 2019ஆம் ஆண்டுகளில் நடைபெற்ற பன்னாட்டு துப்பாக்கி சுடுவோர் கூட்டமைப்பு நடத்திய உலகக் கோப்பை துப்பாக்கிச்சுடுதல் சாம்பியன் பட்டப் போட்டியில் இவர் இரண்டு முறை சாம்பியன் பட்டத்தை வென்றுள்ளார். 2019ஆம் ஆண்டு செருமனியின் முனிச் நகரத்தில் நடந்த பன்னாட்டு துப்பாக்கி சுடுவோர் கூட்டமைப்பு உலகக் கோப்பை வெற்றியின் மூலம் 2021ஆம் ஆண்டு டோக்கியோ கோடைகால ஒலிம்பிக்கிற்கு தகுதி பெற்றுள்ளார். ஆசிய விளையாட்டு மற்றும் பொதுநலவாய விளையாட்டுப் போட்டிகளிலும் தங்கப் பதக்கங்களை இவர் வென்றுள்ளார்.

## தனிப்பட்ட வாழ்க்கை மற்றும் பின்னணி
இந்தியாவின் மகாராட்டிர மாநிலத்திலுள்ள கோலாப்பூரில் சர்னோபட் பிறந்தார். பள்ளி நாட்களில் தேசிய மாணவர் படை பயிற்சியின் ஒரு பகுதியாக துப்பாக்கிகளுக்கு அறிமுகமானார்.  சிறுவயதிலிருந்தே துப்பாக்கிகளைப் பயன்படுத்துவதில் தனது இயற்கையான திறன்களை வெளிப்படுத்தினார்.

2006ஆம் ஆண்டில் ஆத்திரேலியாவில் நடந்த காமன்வெல்த் விளையாட்டுப் போட்டிகளில் தனது பள்ளியைச் சேர்ந்த யசாசுவினி சாவந்த் துப்பாக்கிச்சுடுதல் போட்டியில் தங்கப் பதக்கம் வென்றதை கவனித்தபின், சர்னோபட்டின் கவனம் தீவிரமாக துப்பாக்கிச்சுடுதல் பக்கம் திரும்பியது. சர்னோபட் முதன்முறையாக ஒரு துப்பாக்கியை எடுத்தபோது, மிகவும் மகிழ்ச்சியடைந்து அதுவே தனது  வாழ்க்கையின் நோக்கம் என்று உணர்ந்தார்.

துப்பாக்கிச்சுடுதல் பயிற்சியை தொடங்கிய ஆரம்ப நாட்களில், சர்னோபட்டு தனது சொந்த ஊரான கோலாப்பூரில் போதிய உள்கட்டமைப்பு மற்றும் வசதிகள் இல்லாததை எதிர்கொள்ள வேண்டியிருந்தது. எனவே மும்பையில் பயிற்சி பெற முடிவு செய்தார்

## சாதனைகள்

# 2008ஆம் ஆண்டு புனேவில் நடந்த இளைஞர் பொதுநலவாய விளையாட்டுப் போட்டியில் 25 மீட்டர் துப்பாக்கிச் சூடு போட்டியில் தங்கப்பதக்கம் வென்றார்.
# 2011ஆம் ஆண்டு நடைபெற்ற பன்னாட்டு துப்பாக்கி சுடுவோர் கூட்டமைப்பு  உலகக் கோப்பையில் வெண்கலப் பதக்கம் வென்றார். 2012 ஆம் ஆண்டு இலண்டன் ஒலிம்பிக்கில் கலந்து கொண்டார்.
# 2013ஆம் ஆண்டு தென் கொரியாவில் நடந்த பன்னாட்டு துப்பாக்கி சுடுவோர் கூட்டமைப்பு  உலகக் கோப்பையில் தங்கப் பதக்கம் வென்றார்.
# 2014ஆம் ஆண்டு நடைபெற்ற பொதுநலவாய விளையாட்டுப் போட்டியில் 25 மீட்டர் துப்பாக்கிச் சூடு போட்டியில் தங்கப் பதக்கம் வென்றார். இதே ஆண்டு நடந்த ஆசிய விளையாட்டுப் போட்டிகளில் வெண்கலப் பதக்கம் வென்றார்.
# 2018ஆம் ஆண்டு நடைபெற்ற ஆசிய விளையாட்டுப் போட்டியில் சர்னோபட்டு தங்கப்பதக்கம் வென்றார். ஆசிய விளையாட்டுப் போட்டிகளில் துப்பாக்கிச்சுடுதலில் தனிநபர் பிரிவில் தங்கப் பதக்கம் வென்ற முதல் இந்தியப் பெண்மணி என்ற பெருமையைப் பெற்றார்.
# 2018ஆம் ஆண்டில் துப்பாக்கிச்சுடுதலில் சாதனை புரிந்ததற்காக அவருக்கு அருச்சுனா விருது வழங்கப்பட்டது.

## மேற்கோள்கள்


பகுப்பு:1990 பிறப்புகள்
பகுப்பு:வாழும் மக்கள்
பகுப்பு:இந்திய விளையாட்டு வீரர்கள்
கயிலை மலைத்தொடர்

**கயிலை மலைத்தொடர்** (*Kailas Range*), திபெத் தன்னாட்சிப் பகுதிக்கு தெற்கே, இந்தியாவின் உத்தராகண்ட் மாநிலத்தின் வடக்கே இமயமலையில் அமைந்துள்ளது. இம்மலைத்தொடரில் 22,028 அடி (6,714 மீட்டர்) உயரத்தில், இந்து மற்றும் பௌத்தர்களின் புனிதத் தலங்களான கயிலை மலை மற்றும் மானசரோவர் ஏரி மற்றும் இராட்சதலம் ஏரிகள் உள்ளன.  இம்மலைத்தொடரில் சிந்து ஆறு, சத்லஜ் ஆறு, பிரம்மபுத்திரா ஆறு உற்பத்தியாகிறது. 

## புவியியல்
இந்தியா, பாகிஸ்தான், சீனா ஆகிய நாடுகளின் எல்லைப் பகுதியில் அமைந்துள்ள காரகோரம் மலைத்தொடர்  பாங்காங் ஏரியின் ஏரியின் வடக்குப் பகுதியோடு முடிகிறது. ஏரியின் தெற்கு கரை முடிவிற்குப் பிறகு  கயிலை மலைத்தொடர் ஆர்மபபாகிறது. 4,000 முதல் 5,500 மீட்டர் வரை உயரமுள்ள கயிலை மலைத்தொடர்  கரடுமுரடான, உடைந்த நிலப்பரப்புகளாக  வகைப்படுத்தப்படுகிறது. கயிலை மலைத்தொடர் ஹெல்மெட் டாப், குருங் மலை, ஸ்பாங்கூர் கேப், முகர் ஹில், முக்பாரி, ரெசாங் லா, ரெச்சின் லா ஆகிய முக்கிய நிலப்பகுதிகளையும் கொண்டுள்ளது. இந்தியாவின் முக்கிய தகவல் தொடர்பு மையமாகக் கருதப்படும்  சுஷுல் பவுல் (Chushul Bowl) இங்கு தான் அமைந்துள்ளது.

## 2020 இந்தியா-சீனா எல்லை மோதல்கள்

2020 இந்தியா-சீனா எல்லை மோதல்கள் போது, 30 ஆகஸ்டு 2020 அன்று சிறப்பு எல்லைப்புறப் படைகள் கயிலைமலைத்தொடர் பகுதியை முன்னெச்சரிக்கை நடவடிக்கையாக பாதுகாத்த விதம் சீனா ராணுவத்தை ஆச்சரியத்தில் ஆழ்த்தியது.

## இதனையும் காண்க
* கயிலை மலை  
* மானசரோவர் ஏரி 
* இராட்சதலம் ஏரி
* கின்னவுர் கயிலை மலை

## மேற்கோள்கள்


பகுப்பு:இமயமலைத் தொடர்
பகுப்பு:இந்திய மலைத்தொடர்கள்
பகுப்பு:இந்தியப் புவியியல்
உணர்ச்சிகள் (2005 திரைப்படம்)

***உணர்ச்சிகள்*** (*Unarchigal*) என்பது  2005 ஆம் ஆண்டு வெளியான இந்திய தமிழ் நாடகத் திரைப்படம் ஆகும். கே. ராஜன் இயக்கிய இப்படத்தில் ஸ்ரீமன், அபிதா, அபிநயஸ்ரீ ஆகியோர் முக்கிய கதாபாத்திரங்களில் நடித்தனர். கே. ராஜன், குணால், ராதாரவி ஆகியோர் துணை வேடங்களில் நடித்தனர். படம் 2005 திசம்பரில் கலவையான விமர்சனங்களுடன் வெளியானது.

## நடிகர்கள்

* ஸ்ரீமன் ரமேசாக
*  அபிதா அம்ருதாவாக
*  அபிநயஸ்ரீ கவிதாவாக
* கே.ராஜன்
*  ரமேஷாகவும், கவிதாவின் தந்தையாகவும் 
* குணால்
*  ராதாரவி சேசாத்ரியாக
* மனோரமா
* லட்மி அவராகவே
*  மனோபாலா மேலாளராக
* மயில்சாமி கல்யாணராமனாக
* பாலாஜி அவராகவே
*  சிங்கமுத்து தரகராக
*  அப்பாஸ் பாலாஜியாக (விருந்தினர் தோற்றம்)
*  சித்ரா லட்சுமணன் பாலாஜியின் தந்தையாக (விருந்தினர் தோற்றம்)

## தயாரிப்பு
2005 சூனில், இயக்குநர் கே ராஜன் சிவகாசி ஜெயலட்சுமியின் வாழ்க்கை வரலாற்றை அடிப்படையாகக் கொண்டு நிறம் மாறிய ரோஜாக்கள் என்ற பெயரிலான படத்தை எடுக்க முடிவு செய்தார். சிந்து துலானி நடித்த அலையடிக்குது (2005) ஏற்கனவே இந்த பிரச்சினையை உள்ளடக்கியது. ராஜன் பின்னர் *உணர்சிகள்* என்ற படத்தில் பணிபுரியத் தொடங்கினார், இது இளம் பருவத்து இளைஞர்களின் வாழ்வை அடிப்படையாகக் கொண்டது. இதில் நடிகைகள் தேவயானி மற்றும் சிந்தூரி ஆகியோர் முக்கிய கதாபாத்திரங்களிலும் இவர்களுடன் புதுமுக ஆண் நடிகர்கள் நடிப்பதாக திட்டமிடப்பட்டது. இருப்பினும் படத் தயாரிப்பில் ஏற்பட்ட தாமதத்தால் படத்தில் நடிக்கும் நடிகர்களில் மாற்றம் ஏற்பட்டது. இதனால் ராஜன் அப்பாஸ்,  குணால் ஆகியோருடன் படத்தைத் தொடங்கினார். *உணர்ச்சிகள்* என்று பெயரிடப்பட்ட இப்படத்தில் நடிக்க 2005 சூலையில் அபிதா, அபிநயஸ்ரீ ஆகியோர் ஒப்பந்தமாயினர். படத்தின் இசைவெளியீடானது 2005 செப்டம்பர் 10 அன்று நடிகர் பார்த்திபன் தலைமையில் நடைபெற்றது.

## இசை
படத்திற்கு ஆர். கே. சந்தர் இசையமைத்தார்.

* "மண்ணுறங்க" - மனோரமா
* "விதிதானா" - கார்த்திக்
* "பூமாலையோ" - சைந்தவி
* "ரூப்தேரா" - மாலதி

## வெளியீடு
படம் வெளியானதும், விமர்சகர்களிடமிருந்து எதிர்மறையான விமர்சனங்களைப் பெற்றது.

## குறிப்புகள்

பகுப்பு:இந்திய நாடகத் திரைப்படங்கள்
பகுப்பு:2005 தமிழ்த் திரைப்படங்கள்
பகுப்பு:இந்தியத் தமிழ்த் திரைப்படங்கள்
பகுப்பு:ராதாரவி நடித்த திரைப்படங்கள்
பகுப்பு:மனோரமா நடித்த திரைப்படங்கள்
பகுப்பு:மனோபாலா நடித்த திரைப்படங்கள்
பகுப்பு:சிங்கமுத்து நடித்த திரைப்படங்கள்
சஞ்சீவ் கபூர்

**சஞ்சீவ் கபூர்** (Sanjeev Kapoor) (பிறப்பு: 1964 ஏப்ரல் 10) இந்தியவைச் சேர்ந்த பிரபல சமையல்காரரும், தொழில்முனைவோரும், பிரபல தொலைக்காட்சி ஆளுமையுமாவார். இவர், ஜீ தொலைக்காட்சியில் ஒளிப்பரப்பான பிரபலமான தொலைக்காட்சி நிகழ்ச்சியான "கானா கசானா"வை தொகுத்து வழங்கினார். இது ஆசியாவில் 120 நாடுகளில் ஒளிபரப்பப்பட்டது. 2010இல் 500 மில்லியனுக்கும் அதிகமான பார்வையாளர்களைக் கொண்டிருந்தது.  24 X 7 *புட் அன்ட் லைப்ஸ்டைல்* என்ற தொலைக்காட்சி நிறுவனத்தின் *புட் புட்*  என்ற புதிய தொலைக்காட்சி நிறுவனத்தின் உலகின் முதல் சமையல்காரர் ஆவார்.

## ஆரம்ப கால வாழ்க்கை
கபூர், ஏப்ரல் 1964 இல் இந்தியாவின் அரியானா மாநிலத்தில் அமைந்துள்ள அம்பாலாவில் பிறந்தார். தனது குழந்தைப் பருவத்தை பல வட இந்திய நகரங்களில் கழித்தார். புதுடெல்லியின் பூசாவில் உள்ள உணவு & ஊட்டச்சத்து உணவக மேலாண்மை தொழில்நுட்பக் கழகத்திலிருந்து உணவக மேலாண்மைச் சான்றிதழ் பட்டம் பெற்ற பின்னர் 1984ஆம் ஆண்டில் விருந்தோம்பல் துறையில் தனது வாழ்க்கையைத் தொடங்கினார். இவர், அலியோனா என்பவரை மணந்தார். இவரின் மனைவி *டர்மெரிக் விஷன் பிரைவேட் லிமிடெட்* என்ற இவரது வணிகத்தின் ஒரு பகுதியாக இருக்கிறார்.

வாரணாசி, நியூசிலாந்து போன்ற பல்வேறு இடங்களில் பல உணவகங்களில் பணியாற்றிய பின்னர், 1992ஆம் ஆண்டில் மும்பையில் உள்ள சென்டார் விடுதியில் இளைய நிர்வாக சமையல்காரரானார். *எச் அண்ட் எஃப்எஸ்* வழங்கிய சிறந்த நிர்வாக சமையல்காரர் (செஃப்) விருது மற்றும் சுவிட்சர்லாந்தின் ஜெனீவாவில் இந்திய சமையல் சங்கங்களின் கூட்டமைப்பு வழங்கிய மெர்குரி தங்க விருது ஆகியவற்றையும் பெற்றவர். சிங்கப்பூர் வான்வழி நிறுவனத்தின் சர்வதேச சமையல் குழுவின் முக்கிய உறுப்பினர்களில் ஒருவராக இவர் உள்ளார்.

## விருதுகள்

* நான்காவது மிக உயர்ந்த இந்திய தேசிய மரியாதையான பத்மசிறீ (2017)  
* புதுடெல்லியின் உலக உணவு இந்தியா 2017 இல் 918 கிலோ கிச்சடியை நேரடியாக சமைத்ததன் மூலம் கின்னஸ் உலக சாதனை படைத்தார்.
* ஆர்வர்டு சங்கம் வெளியிட்ட சஞ்சீவ் கபூர் பற்றிய ஆய்வு 
* இந்தியத் தொலைக்காட்சிக் கழக விருது (2015) - பிரபலமான சமையல்காரர் & தொழில்முனைவோருக்கு (ஜைகா-இ-ஹிந்த்)
* சிறந்த சமையல் நிகழ்ச்சிக்கான இந்திய தொலைக்காட்சி அகாடமி விருதுகள் (2010, 2004, 2002)  (கானா கசானா)
* இந்திய உணவு வகைகளின் புகழ் மற்றும் பங்களிப்புக்காக இந்திய அரசால் 'இந்தியாவின் சிறந்த சமையல்காரர்' என்ற தேசிய விருது 
* 'இந்தியாவின் மிகவும் நம்பகமான 100 நபர்களின்' ரீடர்ஸ் டைஜஸ்ட் தனது பட்டியலில் 31 வது இடத்தையும், போர்ப்ஸ் தனது பட்டியலில் 'சிறந்த 100 இந்திய பிரபலங்களின்' பட்டியலில் 34 வது இடத்தையும் இவருக்கு அளித்தது.
* *மாஸ்டர் செஃப் இந்தியா சீசன்* 3 மற்றும் 4 க்கான நடுவர்களின் குழுவில் இருந்தார்.

## மேற்கோள்கள்

## வெளி இணைப்புகள்
* 

பகுப்பு:இதரகளங்களில் பத்மசிறீ விருது பெற்றவர்கள்
பகுப்பு:இந்திய உணவு எழுத்தாளர்கள்
பகுப்பு:வாழும் மக்கள்
பகுப்பு:1964 பிறப்புகள்
பெனகல் நரசிங் ராவ்

**பெனகல் நரசிங் ராவ்** (சுருக்கமாக **பி. என். ராவ்** (**Sir Benegal Narsing Rau**), (26 பிப்ரவரி 1887 -  30 நவம்பர் 1953)  பிரிதானிய இந்திய அரசின் இந்தியக் குடிமைப் பணி அதிகாரியும், சட்ட நிபுனரும், அனைத்துலக நீதிமன்றத்தில் நீதியரசராகவும், அரசியல் ராஜதந்தரியாகவும்,  ஐக்கிய நாடுகள் பாதுகாப்பு அவையின் தலைவராகவும் இருந்தவர்., இருந்தவர். மேலும் இந்திய அரசியலமைப்பு வரைவுக் குழுவின் ஒரு உறுப்பினர் ஆவார். மேலும் இவர் ஜம்மு காஷ்மீர் இராச்சியத்த்ன் முதலமைச்சராகவும்,  ஐக்கிய இராச்சியத்தில் இந்திய தூதராக இருந்தவர்.  இவரது சகோதரர் **பெனகல் ராமா ராவ்** இந்திய ரிசர்வ் வங்கியின் தலைவராக இருந்தார். மற்றொரு சகோதரர் பி. சிவ ராவ் இந்திய அரசியல்வாதி ஆவார்.

## எழுதிய நூல்கள்
* B.N. Rau (1947) *Constitutional Precedents* (New Delhi: Government of India Press)
* B.N. Rau (1948) *The Constitution of the Union of Burma,* 23 Wash. L. Rev. & St. B. J. 288
* B. N. Rau (1949) *The Parliamentary System of Government in India* 24 Wash. L. Rev. & St. B. J. 91 
* B.N. Rau (1949) *The Indian Constitution* (Manchester: Manchester Guardian)
* B.N. Rau (1951) *India and the Far East: Burwash Memorial Lectures* (Toronto: Victoria University) 
* 

## மேற்கோள்கள்

பகுப்பு:1887 பிறப்புகள்
பகுப்பு:1953 இறப்புகள்
பகுப்பு:இந்திய அரசியலமைப்பு நிர்ணய மன்ற உறுப்பினர்கள்
மந்திரன்

**மந்திரன்** (*Manthiran*) என்பது 2005 ஆம் ஆண்டு வெளியான இந்திய தமிழ் காதல் - நாடகத் திரைப்படமாகும். ரவிச்சந்திரன் இயக்கிய இப்படத்தில் அம்சவர்தன், சுருதி ஆகியோர் நடித்தனர். இப்படமானது பொன் நவராசுவின் கதையை அடிப்படையாகக் கொண்டது.

## நடிகர்கள்

* அம்சவர்தன் அம்சாவாக
*  சுருதி அபியாக
*  ராசன் பி. தேவ் உள்ளூர் சண்டியராக
* சுகுமார்
*  டெல்லி கணேஷ் வீட்டு உரிமையாளராக
*  ரவிச்சந்திரன்  சிறப்புத் தோற்றத்தில்
*  அபிநயஸ்ரீ சிறப்புத் தோற்றத்தில்

## தயாரிப்பு
ரவிச்சந்திரன் இந்த படத்தின் மூலம் இயக்குநராக அறிமுகமானார். இப்படத்தில் அவரது மகன் அம்சவர்தன் முக்கியக் கதாபாத்திரத்தில் நடித்தார், அம்சவர்தனின் சகோதரரான பாலாஜி இப்படத்தை இணைந்து தயாரித்தார். ராகா இந்த படத்தில் கதாநாயகியாக அறிமுகமானார். அபிநயஸ்ரீ ஒரு குத்தாட்டப் பாடலுக்கு ஆடினார். பாடல்களுக்கு ஸ்ரீதர் மற்றும் கே.சிவசங்கர் ஆகியோர் நடன அசைவுகளை அமைத்தனர்.

## வெளியீடு
*[[சிஃபி]]* எழுதிய விமர்சனத்தில், "படத்தில் திருப்பம் ஏதும் இல்லை, *மந்திரன்* சமீபத்திய மழையைப் போலவே *சோர்வாக* இருக்கிறது" என்றது. படம் வணிக ரீதியாக வெற்றி பெற்றது.

## குறிப்புகள்

பகுப்பு:இந்தியத் தமிழ்த் திரைப்படங்கள்
பகுப்பு:2005 தமிழ்த் திரைப்படங்கள்
பகுப்பு:அறிமுக இயக்குநர் திரைப்படங்கள்
பகுப்பு:ரவிச்சந்திரன் நடித்த திரைப்படங்கள்
பகுப்பு:டெல்லி கணேஷ் நடித்த திரைப்படங்கள்
ஊர்ப்புறப் பறவைகள் கணக்கெடுப்பு

**ஊர்ப்புறப் பறவைகள் கணக்கெடுப்பு** (*Great Backyard Bird Count*) என்பது பறவையியலில் ஒரு சமூக அறிவியல் திட்டமாகும். இது ஆண்டுதோறும் பெப்ரவரி மாதத்தின் நடுப்பகுதியில் நடத்தப்படுகிறது. இந்த நிகழ்வானது *கார்னெல் லேப் ஆஃப் ஆர்னத்தாலஜி* மற்றும் *நேசனல்  ஆடுபோன் சொசைட்டி* ஆகியவற்றின் ஆதரவில் நிகழ்த்தபடுகின்றது. இந்த நான்கு நாள் நிகழ்வின் போது, உலகெங்கிலும் உள்ள பறவை நோக்கர்கள், அவர்கள் வாழும் பகுதியில் உள்ள பறவைகளின் விவரங்களை கணக்கிட்டு தகவல் அளிக்க அழைக்கப்படுகின்றனர். இந்த தரவானது ஒரு இணைய இடைமுகம் வழியாக இயங்கலையில் சமர்ப்பிக்கப்படுகிறது. இத்தரவுகளானது  அறிவியல் ஆய்வுக்குப் பயன்படுத்த தொகுக்கப்படுகிறது.  பார்வையில் படும் பறவைகள் குறித்த தகவல்களை இயங்கலையில் சேகரித்து, நிகழ்நேரத்தில் முடிவுகளைக் காண்பிக்கும் முதல் சமூக அறிவியல் திட்டமாக இத்திட்டம் உள்ளது.

## கண்ணோட்டம்
ஊர்ப்புறப் பறவைகள் கணக்கெடுப்பு முதன்முதலில் 1998 இல் அமெரிக்காவில் தொடங்கப்பட்டது. இது பிப்ரவரி இரண்டாவது வாரத்தில் நடத்தப்படுகிறது. 2013 முதல், இந்த நிகழ்வை சர்வதேச பறவை நோக்கர்கள் கவனித்தனர். இப்போது யார் வேண்டுமானாலும் இந்த நிகழ்வில் பங்கேற்கலாம். மேலும்  இதில் உலகெங்கிலும் உள்ள  வனவிலங்கு மற்றும் பாதுகாப்பு நிறுவனங்களும் கூடுதலாக ஆதரவளித்து பங்கேற்றுள்ளன. ஊர்ப்புறப் பறவைகள் கணக்கெடுப்புடன் ஒத்துப்போகும் வகையில் பல தனித்தனி பறவைக் கண்காணிப்பு முயற்சிகள் ஒருங்கிணைக்கப்பட்டுள்ளன.  2015 ஆம் ஆண்டு உலகளவில் அறியப்பட்ட பறவை இனங்கள் கிட்டத்தட்ட பாதி இதில் அறியப்பட்டன.

நிகழ்வின் போது சேகரிக்கப்பட்ட தரவுகள் தொழில்முறை அல்லாத பங்கேற்பாளர்களின் திறன்களில் உள்ள குறைபாடுகளை சமாளிப்பதற்காக நிபுணர்களால் சரிபார்க்கப்படுகிறது. நிகழ்வின் விளைவாக வரும் தரவுகள் பறவைகளின் எண்ணிக்கை மற்றும் பொதுவாக பறவைகளின் வாழ்விடங்கள் குறித்த விழிப்புணர்வை ஏற்படுத்தியுள்ளது.

## குறிப்புகள்

## வெளி இணைப்புகள்

* ஊர்ப்புறப் பறவைகள் கணக்கெடுப்பு அதிகாரப்பூர்வ வலைத்தளம் 
* ebird.org தரவு இணைக்கும் தளம்

பகுப்பு:பறவையியல்
ரமணியம்மாள்

**ரமணியம்மாள்** (*Ramani Ammal*, 1954 – 4 ஏப்ரல் 2023) தனது மேடைபெயரான **ராக்ஸ்டார் ரமணி அம்மாள்** எனப் பிரபலமாக அறியப்பட்ட ஒரு இந்திய நாட்டுப்புறப் பாடகியும், திரைப்பட பின்னணி பாடகியும் ஆவார். 1954இல் சென்னை மேற்கு மாம்பலம் பகுதியில் பிறந்த இவர் 2017 ஆம் ஆண்டில் ஜீ தமிழ் தொலைக்காட்சியில் ஒளிபரப்பான *ச ரி க ம ப சீனியர்ஸ்* என்ற தொலைக்காட்சி நிகழ்ச்சியில் பங்கேற்ற பிறகு இவர் முக்கியத்துவம் பெற்றார்.  *ச ரி க ம ப சீனியஸ்* நிகழ்ச்சியின் தொடக்க பதிப்பின் நடுவர்களிடமிருந்து "ராக்ஸ்டார்" என்ற புனைப்பெயரைப் பெற்றார். மேலும், இவர் காதல் (2004) என்ற படத்தில் பின்னணி பாடகியாகவும் அறிமுகமானார்.

## தொழில்
தமிழ்நாட்டின் சென்னையின் மேற்கு மாம்பலத்தில் ஒரு நடுத்தர குடும்பத்தில் பிறந்த இரமணி அம்மாள் தனது குடும்பப் பின்னணி காரணமாக படிப்பை தியாகம் செய்ய வேண்டியிருந்தது. இவர் தனது இளம் வயதிலேயே இசையின் மீது ஆர்வத்தைக் கொண்டிருந்தார். ஆனால் வருமானம் ஈட்டுவதற்காக ஒரு வீட்டு வேலைக்காரியாக பணிபுரிந்தார். இசையில் தனது ஆர்வத்தை உயிரோடு வைத்திருக்க திருமண விழாக்களிலும், கோவில் திருவிழாக்களிலும் பாடல்களையும் பாடிவந்தார். ஒரு படத்தில் ஒரு பாடலை பாடுவதற்கு முதல் வாய்ப்பைப் பெறுவதற்கு முன்பு இவர் தனது தொழில் வாழ்க்கையின் பெரும்பகுதி வீட்டுப் பணிபெண்ணாகவே இருந்தார். இவர் 2004இல் வெளியான காதல் என்ற திரைப்படத்தின் மூலம் ஒரு பாடகராக அறிமுகமானார். காத்தவராயன் (2008), தெனாவட்டு (2008), ஹரிதாஸ் (2013) ஆகிய பாடல்களிலும் இவர் பாடியுள்ளார். இருப்பினும் இவர் அதிக திரைப்பட வாய்ப்புகளைப் பெறவில்லை. இந்நிலையில் இவர் மேல்மருவத்தூர் ஆதிபராசக்தி சித்தர் பீட ஆன்மிக குரு அடிகளார் அவர்களின் 79 வது பிறந்தநாளை முன்னிட்டு கல்லூரி மாணவ மாணவிகள் நடத்திய இசை நிகழ்ச்சியில் கலந்து கொண்டு பாடல்கள் பாடினார். பின்னர், மீண்டும் ஒரு வேலைக்காரியாக வீட்டுப் பணிகளைச் செய்யச் சென்றார்.

## தொலைக்காட்சி நிகழ்ச்சி
2017 ஆம் ஆண்டில், இவர் தனது 63 வயதில் தனது ஜீ தமிழ் தொலைகட்சியின் *ச ரி க ம ப சீனியர்ஸ்* என்ற தொலைக்காட்சி நிகழ்ச்சியின் மூலம் அறிமுகமானார். பின்னர் மூத்த நடிகர் எம்.ஜி.ஆர்  நடித்த பாடல் பற்றிய நிகழ்ச்சியின் முதல் பத்து இறுதிப் போட்டியாளர்களில் ஒருவரான இவர், ஏப்ரல் 15, 2018 அன்று நடந்த இறுதி போட்டியில் முதல் இடத்தைப் பிடித்தார். *ச ரி க ம ப*  நிகழ்ச்சியுடனான வெற்றியைத் தொடர்ந்து, ஜூங்கா (2018), சண்டக்கோழி 2 (2018), காப்பான் (2019) மற்றும் நெஞ்சமுண்டு நேர்மையுண்டு ஓடு ராஜா (2019) ஆகிய படங்களில் பாடுவதற்கான பல திரைப்பட வாய்ப்புகளைப் பெற்றார். இவர் இலங்கை, சிங்கப்பூர் மற்றும் அமெரிக்காவிலும் இசை நிகழ்ச்சிகளை நடத்தியுள்ளார். தனது மேடை நிகழ்ச்சிகளில் சிறுதும் தயக்கமின்றி நடுவர்கள், பார்வையாளர்கள், இரசிகர்கள், நிகழ்ச்சித் தொகுப்பாளர் உட்பட நிகழ்ச்சியில் பங்கேற்கும் அனைவரையும் மகிழ்ச்சியில் ஆழ்த்தினார்.
2018 ஆம் ஆண்டில், தொலைக்காட்சித் தொடரான யாரடி நீ மோகினியின் ஒரு அத்தியாயத்திலும் இவர் ஒரு சிறப்புத் தோற்றத்தில் தோன்றினார்.

## மேற்கோள்கள்

பகுப்பு:தமிழ்நாட்டுப் பெண் இசைக்கலைஞர்கள்
பகுப்பு:மதுரை இசைக்கலைஞர்கள்
பகுப்பு:தமிழ்நாட்டுப் பாடகர்கள்
பகுப்பு:தமிழ்த் திரைப்படப் பின்னணிப் பாடகர்கள்
பகுப்பு:2023 இறப்புகள்
பகுப்பு:1954 பிறப்புகள்
பெர்சீவியரன்சு

***பெர்சீவியரன்சு*** (*Perseverance*), சுருக்கமாக ***பெர்சி*** (*Percy*) என்பது ஐக்கிய அமெரிக்காவின் நாசா நிறுவனத்தின் செவ்வாய் 2020-திட்டத்தின் ஒரு பகுதியாக செவ்வாய்க் கோளின் ஜெசிரோ குழியை ஆய்வு செய்வதற்காக வடிவமைக்கப்பட்ட ஒரு தரையுளவி அல்லது ஆய்வூர்தி (*Rover*) ஆகும். இது ஜெட் புரொப்பல்சன் ஆய்வுகூடத்தினால் தயாரிக்கப்பட்டு 2020 சூலை 30 11:50 ஒ.ச.நே மணிக்கு செவ்வாயை நோக்கி ஏவப்பட்டது. இக்கலம் செவ்வாயில் தரையிறங்கியது 2021 பெப்ரவரி 18 20:55 ஒ.ச.நே அளவில் உறுதிப்படுத்தப்பட்டது.

*பெர்சீவியரன்சு* தன்னுடன் 19 ஒளிப்படக்கருவிகள், இரண்டு ஒலிவாங்கிகள் உட்பட ஏழு புதிய அறிவியல் கருவிகளை எடுத்துச் சென்றுள்ளது. *இஞ்சினுவிட்டி* என்ற ஒரு சிறிய உலங்கு வானூர்தியையும் பெர்சீவியரன்சு எடுத்துச் சென்றுள்ளது. இவ்வுலங்குவானூர்தி வேறொரு கோளில் இயக்கப்படும் முதலாவது சோதனை-முறையிலான விண்கலமாகும்.

## இவற்றையும் பார்க்க

* ''கியூரியோசிட்டி''
* ''ஆப்பர்சூனிட்டி''
* ''இசுபிரிட்''
* ''வைக்கிங்கு 1''
* ''வைக்கிங்கு 2''

## மேற்கோள்கள்

## வெளி இணைப்புகள்

* Mars 2020 official site at தேசிய வானூர்தியியல் மற்றும் விண்வெளி நிர்வாகம் (ஐக்கிய அமெரிக்கா)
* 
* 
* 
* Mars 2020: LANDING of Rover (3:55pm/et/usa, 18 February 2021
*செவ்வாய்க் கோளின் தகவல்

பகுப்பு:2020 இல் அறிவியல்
பகுப்பு:2021 இல் அறிவியல்
பகுப்பு:அமெரிக்க விண்வெளித் திட்டங்கள்
பகுப்பு:தானியங்கிகள்
பகுப்பு:அமெரிக்கக் கண்டுபிடிப்புகள்
பகுப்பு:செவ்வாய்த் திட்டங்கள்
பத்து பத்து

**பத்து பத்து** (*Pathu Pathu*)  என்பது 2008 ஆம் ஆண்டு வெளியான தமிழ் சிற்றின்ப திரில்லர் திரைப்படம் ஆகும். சத்தியம் எழுதி இயக்கிய இப்படத்தில் சோனா ஹைடன், தலைவாசல் விஜய், போஸ் வெங்கட் ஆகியோர் முக்கிய கதாபாத்திரங்களில் நடித்தனர், கிருஷ்ணா, சஞ்சித், செங்கல்பட்டு மாறன், பத்மா நாராயணன், மணிமறன், சுவாமிநாதன், ஆஷிஷ் ஆகியோர் துணை வேடங்களில் நடித்தனர். ராஜேஸ்வரி ஞானசம்பந்தம் தயாரித்த இப்படத்திற்கு, எல். வைத்தியநாதனின் மகன் எல். வி. கணேசன் இசை அமைத்தார். இப்படமானது 25 சூலை 2008 அன்று வெளியானது. இது தெலுங்கில் *மதன்மோகினி* என மொழிமாற்றம் செய்யப்பட்டது.

## நடிகர்கள்

*சோனா ஹைடன் மோகியாக
*தலைவாசல் விஜய் சுப்புவாக
*போஸ் வெங்கட் வெங்கட்டாக
*கிருஷ்ணா பி. டி. அருணாக
*சஞ்சித் நிசாம் அலியாக
*செங்கல்பட்டு மாறன் ஜேப்படியாக
*பத்மா நாராயணன் வழக்கறிஞர் வெள்ளையாக
*மணிமாறன் சவ ஊர்வல நடனக் கலைஞராக
*சுவாமிநாதன் கண்ணனாக
*ஆஷிஷ் வினோத்தாக
*மூனாறு ரமேஷ் காவல் ஆய்வாளர் ரவியாக
*இரவிராஜ் கனகசபையாக
*மேனேஜர் சின்னா வெங்கட்டின் தந்தையாக
*இராஜதுரை
*அர்சவர்தன்
*சரத்பாபு
*வாசு சத்தீஷ்
*பூச்சி செந்தில்
*ரூபசந்திரன்
*அரும்பாக்க சௌந்தர்ராஜன் 
*எஸ். ஐ. குமார்
*அபிநயசிறீ சிறப்புத் தோற்றத்தில்
*பூமிகா சிறப்புத் தோற்றத்தில்
*பிரியங்கா சிறப்புத் தோற்றத்தில்
*லக்சா சிறப்புத் தோற்றத்தில்

## தயாரிப்பு
இந்தியன் ட்ரீம் மேக்கர்ஸ் பதாகையின் கீழ் தயாரிக்கபட்ட இரட்டை அர்த்த சிற்றின்ப பரபரப்பு படமான *பத்து பத்து* படத்தின் மூலம் இயக்குநராக சத்யம் அறிமுகமானார். இப்படத்தில் நடிகை சோனா ஹைடன்  இல்லத்தரசி வேடத்தில் நடிக்க தேர்வு செய்யப்பட்டார், அவரின் இளம் உறவினரை காமவெறியுடன் பார்க்கும் வேடத்தில் நடித்தார். மேலும் இந்த படத்தில் சஞ்சித், போஸ் வெங்கட், தலைவாசல் விஜய் ஆகியோர் குறிப்பிடத்தக்க வேடங்களில் நடித்துள்ளனர். மூத்த இசைக்கலைஞர் எல். வைத்தியநாதனின் மகன் எல். வி கணேசன் இப்படத்திற்கு இசை  அமைத்தார்.

## இசை
திரைப்படத்தின் பின்னணி இசை, பாடல் இசை  ஆகியவற்றை திரைப்பட இசையமைப்பாளர் எல். வி. கணேசன் மேற்கொண்டார். 21 மார்ச் 2008 அன்று வெளியிடப்பட்ட இந்த படத்தின் இசைப்பதிவில், யுகபாரதி, முத்து விஜயன், ஜே. சலீம் ஆகியோரால் எழுதப்பட்ட ஐந்து பாடல்கள் உள்ளன.

## வெளியீடு
இந்த படம் 25 சூலை 2008 அன்று மற்றொரு சிற்றின்ப திரைப்படமான *[[சுட்ட பழம்|சுட்ட பழத்துக்கு]]* போட்டியாக வெளியிடப்பட்டது . அந்த வாரம் வெளியான இரண்டு படங்களும் தணிக்கை வாரியத்தால் வெட்டப்பட்டவையாக இருந்தன. மேலும் அவை பாலியல் மற்றும் இரட்டை அர்த்த உரையாடல்களை அதிக அளவு கொண்டிருந்ததால் 'ஏ' சான்றிதழ் அளிக்கபட்டன.

### வணிகம்
இந்த படம் தமிழ் மற்றும் மலையாள மொழிகளில் 100 நாட்கள் வெற்றிகரமாக ஓடியது. இந்த படம் தெலுங்கில் *மதனமோகினி* என மொழிமாற்றம் செய்யபட்டு ஸ்ரீ மேகனா கிரியேஷன்ஸ் பதாகையின் கீழ் தயாரிப்பாளர் ஆர் .ஜி.யால் 9 மார்ச் 2012 அன்று வெளியிடப்பட்டது.

## குறிப்புகள்

பகுப்பு:இந்தியத் தமிழ்த் திரைப்படங்கள்
பகுப்பு:2008 தமிழ்த் திரைப்படங்கள்
பகுப்பு:அறிமுக இயக்குநர் திரைப்படங்கள்
பகுப்பு:தலைவாசல் விஜய் நடித்த திரைப்படங்கள்
ஒரு காதலன் ஒரு காதலி

**ஒரு காதலன் ஒரு காதலி** (*Oru Kadhalan Oru Kadhali*) என்பது இருமொழி நாடகத் திரைப்படம் ஆகும்.  செல்வேந்திரன் எழுதி இயக்கிய இப்படத்தை சாய் ரத்னம் தமிழ், தெலுங்கு மொழிகளில் தயாரித்தார். இப்படத்தில் சரத் சந்தர், ரம்பா, லட்சுமி ராய் ஆகியோர் முக்கிய வேடங்களில் நடித்தனர். இப்படத்திற்கு பரணி இசையமைத்தார். இப்படத்தின் தெலுங்கு பதிப்பான **நீக்கு நாக்கு**  அக்டோபர் 2006 இல் வெளியிடப்பட்டது, தமிழ் படம் செப்டம்பர் 2009 இல் கலவையான விமர்சனங்களுடன் வெளியானது.

## நடிகர்கள்

*சரத் சந்தர் சரணாக
*ரம்பா லட்சுமியாக
*லட்சுமி ராய் சரண்யாவாக
*அபிநயசிறீ லட்சுமியாக
*ஆர். சுந்தர்ராஜன்
*மனோபாலா / கிரிபாபு இரமேஷ்
*தலைவாசல் விஜய்
*பொன்னம்பலம் லிங்கேசு
*வெண்ணிற ஆடை மூர்த்தி / பிரம்மானந்தம் கல்லூரி பேராசிரியராக
*அனு மோகன்
*தெலுங்கானா சகுந்தலா
*சங்கராபரணம் இராஜலட்சுமி
*கீர்த்தனா
*பாக்யா
*கவிதா
*ராஜஸ்ரீ சுமதியாக
*அன்னபூர்ணா
*காதல் சுகுமார்
*சுமன் செட்டி
*பப்லு

## தயாரிப்பு
இப்படத்தின் இயக்குனரான செல்வேந்திரன் இதற்கு முன்பு இயக்குநர் ஷங்கருடன் பணிபுரிந்தவர். அவர் இந்த படத்தின் வழியாக இயக்குநராக அறிமுகமானார். இந்த படத்தின் மூலமாக நீண்ட காலத்துக்குப் பிறகு  நடிகை ரம்பாவுக்கு மீண்டும் நடிக்க வந்தார்.  மேலும் அவர் 2005 ஆம் ஆண்டின் முற்பகுதியில் இப்படத்தில் நடிக்க ஒப்பந்தம் செய்யப்பட்டார். தெலுங்கு, தமிழ் மொழிகளில் ஒரே நேரத்தில் படம் தயாரிக்கப்பட்டது. இரண்டு பதிப்புகளுக்கு இடையில் சில நடிகர்கள் மட்டும் மாறி இருந்தனர்.

## வெளியீடு
படத்தின் தெலுங்கு பதிப்பான, *நீக்கு நாக்கு* 2006 அக்டோபரில் கலவையான விமர்சனங்களுக்கு வெளியானது.  நடுத்தர செலவில் தயாரிக்கப்படும் படமாக படத்தயாரிப்பு தொடங்கியது. படத்தயாரிப்பில் ஏற்பட்ட தாமதங்களால் படத்தின் தமிழ் பதிப்பு 2009 செப்டம்பரில் வெளியிடப்பட்டது. இது திரையரங்குகளில்  ஐந்து தமிழ் படங்களுடளுக்கு போட்டியாக வெளியானது. மேலும் திரையரங்குகளில் கவனிக்கப்படாமல் போனது. இந்த படம் பின்னர் *ஏக் ஹசீன் - தி டர்ட்டி கேர்ள்* என இந்தியில் மொழிமாற்றம் செய்து வெளியிடப்பட்டது.

## இசை
இப்படத்தின் பாடல்களை கபிலன் எழுத பரணி இசையமைத்தார்.

* கலகலகப்பா - மகதி, திப்பு
* மாமா மாமா - ரஞ்சித், காயத்ரி
* ஏய் தகதக - சுசித்ரா
* திருட்டு பயலே - சைந்தவி
* முத்துலகும்மா முத்துலகும்மா - ரேஷ்மி

## குறிப்புகள்

## வெளியிணைப்புகள்
*
*
பகுப்பு:இந்தியத் தமிழ்த் திரைப்படங்கள்
பகுப்பு:2009 தமிழ்த் திரைப்படங்கள்
பகுப்பு:அறிமுக இயக்குநர் திரைப்படங்கள்
பகுப்பு:மனோபாலா நடித்த திரைப்படங்கள்
பகுப்பு:வெண்ணிற ஆடை மூர்த்தி நடித்த திரைப்படங்கள்
பகுப்பு:பரணி இசையமைத்த திரைப்படங்கள்
பகுப்பு:தலைவாசல் விஜய் நடித்த திரைப்படங்கள்
ரோகு வெளவால்

***ரோகு வௌவால்*** (*Rohu's bat*)(*பிலேட்டர் பிராக்கிப்டெரசு*) என்பது வெசுபர் வௌவால் வகைகளுள் ஒன்றாகும். பிலேட்டர் பேரினத்தின் ஒற்றைச் சிற்றினமாக இந்த வௌவால் உள்ளது. இது புரூணை, இந்தோனேசியா, மலேசியா, நேபாளம், பப்புவா நியூ கினி மற்றும் பிலிப்பீன்சு உள்ளிட்ட நாடுகளில் காணப்படுகிறது.

## மேற்கோள்கள்

பகுப்பு:பாலூட்டிகள்
பகுப்பு:தீவாய்ப்பு கவலை குறைந்த இனங்கள்
சாகர்மல் கோபா

**சாகர்மல் கோபா** (*Sagarmal Gopa*) இந்தியாவின் இராசத்தான் மாநிலத்தைச் சேர்ந்த ஒரு சுதந்திரப்போராட்ட வீரரும் தேசபக்தருமாவார். இவர் 1900 ஆம் ஆண்டு நவம்பர் மாதம் 3 ஆம் தேதியன்று பிறந்தார். 1921 ஆம் ஆண்டு   நடைபெற்ற ஒத்துழையாமை இயக்கத்தில் தீவிரமாக இவர் பங்கேற்றார். ஜெய்சல்மேர் நகர ஆட்சியாளர்களின் மக்கள் விரோத கொள்கைகளை கோபா எதிர்த்தார். இதனால் ஜெய்சல்மேர் மற்றும் ஐதராபாத்து நகரங்களிலிருந்து வெளியேற்றப்பட்டார். நாடு கடத்தப்பட்ட போதும் கோபா சுதந்திரப் போராட்ட இயக்கத்திற்காக தொடர்ந்து பணியாற்றினார். தந்தையின் இறப்புக்காக இவர் ஜெய்சால்மேருக்கு திரும்பியபோது 1941 ஆம் ஆண்டு மே மாதம் 25 ஆம் தேதியன்று கைது செய்யப்பட்டார். பல ஆண்டுகள் இவரை சிறையில் அடைத்து சித்திரவதை செய்தனர். 1946 ஆம் ஆண்டு ஏப்ரல் மாதம் 4 அன்று கோபா சிறையில் எரிக்கப்பட்டார்.

சாகர்மல் கோபாவின் நினைவாக இந்திய அரசு 1986 ஆம் ஆண்டு ஒரு தபால் தலை வெளியிட்டது. இந்திரா காந்தி கால்வாயின் ஒரு கிளைக்கும் இவரது பெயர் சூட்டப்பட்டது. 
## மேற்கோள்கள்

பகுப்பு:1900 பிறப்புகள்
பகுப்பு:1946 இறப்புகள்
பகுப்பு:இந்திய விடுதலைப் போராட்ட வீரர்கள்
வட்டு-கால் வெளவால்

**வட்டு-கால் வௌவால்** (Disk-footed bat)(*யூடிசுகோபசு டென்டிகுலசு*) என்பது லாவோஸ் மற்றும் மியான்மரில் காணப்படும் வெசுபெர்டிலியோனிடே குடும்பத்தில் உள்ள வெசுபர் வெளவாலின் ஒரு சிற்றினமாகும். அண்மையில் இந்த வௌவால் சீனாவில் யுனான் மாகாணத்தில் முதல் முறையாகக் கண்டுபிடிக்கப்பட்டது. தற்பொழுது இந்தியாவின் வடகிழக்கு மாநிலமான மேகலாயாவில் வட்டு கால் வௌவால் ஒன்று கண்டுப்பிடிக்கப்பட்டது. இது இதன் இயற்கை வாழிடத்திலிருந்து (மியான்மர்) சுமார் 1000 கிலோ மீட்டருக்கு வெளியே மேற்குப்பகுதியில் கண்டுப்பிடிக்கப்பட்டுள்ளது. இது இந்தியாவில் முதன் முதலிக் கண்டுப்பிடிக்கப்பட்ட வட்டு-கால் வௌவால் ஆகும்.

## ஆதாரங்கள்

## வெளி இணைப்புகள்

* (''யூடிசுகோபசு டென்டிகுலசு'') மற்றும் வேறு சில விலங்குகள் ( தாய் மொழியில் இருந்து கூகிள் மொழிபெயர்ப்பு ) உட்பட பல பேட் இனங்களின் புகைப்படங்கள்

பகுப்பு:வௌவால்கள்
சோம்ப்ரே வௌவால்

**சோம்ப்ரே வௌவால்** (*Sombre Bat*)(*எப்டெசிகசு டேடி*) என்பது வெசுபர் வகை வௌவால் ஆகும். இந்த வௌவால் சிற்றினம் இந்தியாவில் மட்டுமே காணப்படுகிறது. இதன் இயற்கை வாழ்விடம் மிதவெப்பமண்டல அல்லது வெப்பமண்டல ஈரமான மான்ட்டேன் காடுகள் ஆகும் .

இந்த வெளவாலில் தலை அகன்று காணப்படும். நாசித் துளைக்குப் பின்னால் இதய வடிவில் பள்ளம் ஒன்று காணப்படும். காது முட்டைவடிவில் வட்ட முனைகளைக் கொண்டது. உடல் முழுவதும், நீண்ட கருமைநிற உரோமங்கள் அடர்த்தியாகக் காணப்படும்.

## மேற்கோள்கள்

பகுப்பு:Articles with 'species' microformats
பகுப்பு:பன்னாட்டு இயற்கைப் பாதுகாப்புச் சங்கத்தின் செம்பட்டியல் - தகவல் இல்லா இனங்கள்
பகுப்பு:பாலூட்டிகள்